LIETUVOS RESPUBLIKOS VIDAUS REIKALŲ MINISTRAS

ĮSAKYMAS

DĖL LIETUVOS RESPUBLIKOS vidaus reikalų ministerijos Išlaidų priskyrimo apmokėtinoms iš SIENŲ VALDYMO ir vizų politikos finansinės paramos priemonės, įtrauktos į integruoto sienų valdymo fondą, bei VIDAUS SAUGUMO FONDO 2021–2027 m. programų techninės PARAMOS lėšų metodikos patvirtinimo

2023 m. kovo 24 d. Nr. 1V-165

Vilnius

Atsižvelgdama į Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, bei Vidaus saugumo fondo techninės paramos valdymo taisyklių, patvirtintų Lietuvos Respublikos vidaus reikalų ministro 2023 m. sausio 23 d. įsakymu Nr. 1V-35 „Dėl Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, bei Vidaus saugumo fondo techninės paramos valdymo taisyklių, patvirtinimo“, 16 punktą,

tvirtinu Lietuvos Respublikos vidaus reikalų ministerijos išlaidų priskyrimo apmokėtinoms iš Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, bei Vidaus saugumo fondo 2021–2027 m. programų techninės paramos lėšų metodiką (pridedama).

Vidaus reikalų ministrė	Agnė Bilotaitė

PATVIRTINTA

Lietuvos Respublikos vidaus reikalų ministro

2023 m. kovo 24 d. įsakymu Nr. 1V-165

lietuvos respublikos vidaus reikalų ministerijos išlaidų priskyrimo apmokėtinoms iš SIENŲ VALDYMO ir vizų politikos finansinės paramos priemonės, įtrauktos į integruoto sienų valdymo fondą, bei VIDAUS SAUGUMO FONDO 2021–2027 m. programų techninės PARAMOS lėšų metodika

I SKYRIUS

BENDROSIOS NUOSTATOS

1. Lietuvos Respublikos vidaus reikalų ministerijos išlaidų priskyrimo apmokėtinoms iš Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, (toliau – SVVP programa) bei Vidaus saugumo fondo (toliau – VSF programa) 2021–2027 m. programų (toliau kartu – Programos) techninės paramos lėšų metodika (toliau – Metodika) taikoma nustatant:

1.1. Lietuvos Respublikos vidaus reikalų ministro (toliau – ministras), Lietuvos Respublikos vidaus reikalų viceministrų (toliau – viceministrai), Lietuvos Respublikos vidaus reikalų ministerijos kanclerio (toliau – ministerijos kancleris) ir Lietuvos Respublikos vidaus reikalų ministerijos (toliau – ministerija) valstybės tarnautojų ir darbuotojų, dirbančių pagal darbo sutartis (toliau – darbuotojai), pareigybių funkcijų susiejimo su ministerijai pavestomis Programų valdymo ir kontrolės funkcijomis nustatymo principus;

1.2. ministro, viceministrų, ministerijos kanclerio ir darbuotojų darbo užmokesčio ir kitų susijusių išlaidų, išlaidų už įsigytas prekes, nematerialųjį ir ilgalaikį materialųjį turtą, gautas paslaugas ir (ar) pirktus darbus apmokėjimo techninės paramos lėšomis apskaičiavimo principus.

2. Metodika taikoma visoms ministerijos administracijos padalinių patiriamoms išlaidoms, kurios atsiranda atliekant funkcijas, susijusias su Programų valdymu ir kontrole, apskaičiuoti ir apmokėti.

3. Metodikoje vartojamos sąvokos suprantamos taip, kaip jos apibrėžtos Funkcijų paskirstymo tarp institucijų, įgyvendinant Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, ir Vidaus saugumo fondo 2021–2027 m. programas, tvarkos apraše, patvirtintame Lietuvos Respublikos vidaus reikalų ministro 2021 m. rugsėjo 2 d. įsakymu Nr. 1V-705 „Dėl Funkcijų paskirstymo tarp institucijų, įgyvendinant Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, ir Vidaus saugumo fondo 2021–2027 m. programas, tvarkos aprašo patvirtinimo“ (toliau – Funkcijų aprašas), Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, bei Vidaus saugumo fondo techninės paramos valdymo taisyklėse, patvirtintose Lietuvos Respublikos vidaus reikalų ministro 2023 m. sausio 23 d. įsakymu Nr. 1V-35 „Dėl Sienų valdymo ir vizų politikos finansinės paramos priemonės, įtrauktos į Integruoto sienų valdymo fondą, bei Vidaus saugumo fondo techninės paramos valdymo taisyklių patvirtinimo“ (toliau – Techninės paramos taisyklės), ir kituose Programų valdymą ir kontrolę reglamentuojančiuose teisės aktuose.

II SKYRIUS

DARBUOTOJŲ Funkcijų sąsajų nustatymo tvarka

4. Darbuotojų, tiesiogiai atliekančių funkcijas, susijusias su Programų valdymu ir kontrole, funkcijų sąsaja nustatoma apskaičiuojant ministerijos administracijos padalinio (departamento ir (arba) skyriaus) darbuotojų darbo laiko, skiriamo atlikti funkcijas, kaip nustatyta Funkcijų apraše, susijusias su Programų valdymu ir kontrole ir jų darbo laiko, skiriamo atlikti kitoms pagal pareigybės aprašymą nurodytoms funkcijoms, santykį. Funkcijų sąsajos nustatomos SVVP programai ir VSF programai atskirai.

5. Ministro funkcijų sąsajos nustatomos apskaičiuojant visų atitinkamai ministrui pavaldžių darbuotojų funkcijų sąsajų aritmetinį vidurkį.

6. Viceministro funkcijų sąsajos nustatomos apskaičiuojant visų atitinkamai viceministrui pavaldžių darbuotojų funkcijų sąsajų aritmetinį vidurkį.

7. Ministerijos kanclerio funkcijų sąsaja nustatoma apskaičiuojant visų ministerijos kancleriui pavaldžių bei Europos Sąjungos investicijų ir tarptautinių programų departamento (toliau – ESITPD) Vidaus saugumo fondo skyriaus darbuotojų sąsajų aritmetinį vidurkį.

8. Ministerijos administracijos padalinių (departamentų ir (arba) skyriaus) vadovų funkcijų sąsaja nustatoma apskaičiuojant visų ministerijos administracijos padalinių (departamento ir (arba) skyriaus) vadovams pavaldžių darbuotojų funkcijų sąsajų aritmetinį vidurkį.

9. Funkcijų sąsaja, išreiškiama procentine išraiška, apvalinant iki sveikojo skaičiaus, parodo darbuotojo atliekamų funkcijų, susijusių su Programų valdymu ir kontrole, dalį (procentais).

10. Bendrą funkcijų sąsajų suvestinę, apibendrinęs iš ministerijos administracijos padalinių gautą informaciją, rengia ESITPD.

11. Bendra funkcijų sąsajų suvestinė tvirtinama ministro įsakymu (toliau – patvirtinta funkcijų sąsaja).

IIi SKYRIUS

Ministerijos administracijos padalinių DARBUOTOJŲ Funkcijų sąsajų

apskaičiavimo tvarka

PIRMASIS SKIRSNIS

DARBO UŽMOKESČIO, SOCIALINIO DRAUDIMO ĮMOKŲ IR KITŲ SU DARBO SANTYKIAIS SUSIJUSIŲ IŠLAIDŲ APMOKĖJIMAS

12. Darbuotojų, kurie pagal patvirtintą funkcijų sąsają atlieka tik su Programų valdymu ir kontrole susijusias funkcijas, (funkcijų sąsaja yra 100 proc.) visos darbo užmokesčio išlaidos, socialinio draudimo įmokos, pašalpos ir kitos su darbo santykiais susijusios išlaidos (toliau – darbo užmokesčio išlaidos) yra apmokamos atitinkamai iš SVVP programos ir (arba) VSF programos techninės paramos lėšų.

13. Darbuotojų, kurie pagal patvirtintą funkcijų sąsają atlieka ne tik su Programų valdymu ir kontrole susijusias funkcijas (funkcijų sąsaja yra mažiau nei 100 proc.), darbo užmokesčio išlaidų dalis už funkcijų, kurios pagal patvirtintą funkcijų sąsają yra susijusios su Programų valdymu ir kontrole, atlikimą yra apmokama iš SVVP programos ir (arba) VSF programos techninės paramos lėšų.

ANTRASIS SKIRSNIS

KVALIFIKACIJOS KĖLIMO IR TARNYBINIŲ KOMANDIRUOČIŲ IŠLAIDŲ APMOKĖJIMAS

14. Ministro, viceministro, ministerijos kanclerio, darbuotojų, kurie pagal patvirtintą funkcijų sąsają atlieka su Programų valdymu ir kontrole susijusias funkcijas, kvalifikacijos kėlimo išlaidos, skirtos administraciniams gebėjimams stiprinti, ir komandiruočių išlaidos, skirtos vykdomoms funkcijoms tinkamai atlikti, 100 proc. apmokamos iš SVVP programos ir (arba) VSF programos techninės paramos lėšų, jei patvirtintoje funkcijų sąsajoje nurodyta SVVP programos ir (arba) VSF programos sąsaja. Ši nuostata netaikoma ESITPD Vidaus saugumo skyriaus darbuotojams, kurių komandiruočių ir kvalifikacijos kėlimo išlaidų apmokėjimo sąlygos nurodytos šios Metodikos 15 punkte.

15. ESITPD Vidaus saugumo fondo skyriaus darbuotojų, kurie atlieka su SVVP programos ir (arba) VSF programos valdymu ir kontrole susijusias funkcijas, kvalifikacijos kėlimo išlaidos, skirtos administraciniams gebėjimams stiprinti, ir komandiruočių išlaidos apmokamos iš SVVP programos ir (arba) VSF programos techninės paramos lėšų.

TREČIASIS SKIRSNIS

IŠLAIDŲ, SUSIJUSIŲ SU PROGRAMŲ, veiksmų ir projektų rezultatų ir jų poveikio vertinimais, TAIP PAT IŠLAIDŲ, SUSIJUSIŲ SU PROGRAMŲ, VEIKSMŲ ARBA PROJEKTŲ RENGIMU, ATRANKA, VERTINIMU, VALDYMU IR STEBĖSENA, AUDITO, PROJEKTŲ IR KITŲ PATIKRINIMŲ IŠLAIDŲ APMOKĖJIMAS

16. Visos išlaidos, susijusios su Programų, veiksmų ir projektų rezultatų ir jų poveikio vertinimais, audito, projektų ir kitų patikrinimų išlaidos, taip pat išlaidos, susijusios su Programų, veiksmų arba projektų rengimu, atranka, vertinimu, valdymu, kontrole ir stebėsena, kurios skirtos tik Programų valdymo ir kontrolės funkcijų atlikimui užtikrinti, yra apmokamos iš SVVP programos ir (arba) VSF programos techninės paramos lėšų.

KETVIRTASIS SKIRSNIS

IŠLAIDŲ, SKIRTŲ PROGRAMŲ STEBĖSENOS KOMITETO IR KITŲ DARBO GRUPIŲ POSĖDŽIAMS, KITų RENGINių, SUSIJUSių SU ŠIų PROGRAMŲ VALDYMU ir kontrole, ORGANIZAVIMO IR DALYVAVIMO JUOSE IŠLAIDŲ APMOKĖJIMAS

17. Visos išlaidos, skirtos Programų stebėsenos komiteto ir kitų darbo grupių posėdžiams, kitų renginių, susijusių su Programų valdymu ir kontrole, organizavimo (t. y. patalpų, reikiamos įrangos nuomos, medžiagos parengimo, vertimo, fotografavimo, filmavimo, maitinimo ir kitos išlaidos) ir dalyvavimo išlaidos yra apmokamos iš SVVP programos ir (arba) VSF programos techninės paramos lėšų.

PENKTASIS SKIRSNIS

INFORMAVIMO IR MATOMUMO IŠLAIDŲ APMOKĖJIMAS

18. Visos informavimo ir matomumo išlaidos, taip pat informavimo ir matomumo stebėsenai vykdyti reikalingų ir kitų su informavimo ir matomumo veiklų vykdymu susijusių paslaugų bei prekių įsigijimo išlaidos, reikalingos Programų įgyvendinimo, pažangos, rezultatų ir kitai viešinimo veiklai užtikrinti, yra apmokamos iš SVVP programos ir (arba) VSF programos techninės paramos lėšų.

ŠEŠTASIS SKIRSNIS

PATALPŲ IR TRANSPORTO PRIEMONIŲ NUOMOS, NUSIDĖVĖJIMO, EKSPLOATAVIMO, DRAUDIMO, REMONTO IR TURTO ĮSIGIJIMO, NUOMOS, EKSPLOATAVIMO, DRAUDIMO, REMONTO BEI KITŲ IŠLAIDŲ APMOKĖJIMAS

19. Darbuotojų, kurie pagal patvirtintą funkcijų sąsają atlieka tik Programų valdymo ir kontrolės funkcijas, patalpų ir transporto priemonių nuomos, nusidėvėjimo, eksploatavimo, draudimo, remonto ir kitos išlaidos (išskyrus patalpose atliekamo kapitalinio remonto ir rekonstravimo išlaidas), taip pat turto įsigijimo (išskyrus patalpų ir transporto priemonių įsigijimo išlaidas), nuomos, eksploatavimo (komunalinių paslaugų), draudimo, remonto ir kitos susijusios išlaidos, taip pat biuro prekių, telekomunikacijų, pašto paslaugų, kitų paslaugų ir priemonių įsigijimo ir nuomos išlaidos, kai šios prekės ir paslaugos, būtinos Programų valdymo ir kontrolės funkcijų atlikimui užtikrinti, yra apmokamos iš SVVP programos ir (arba) VSF programos techninės paramos lėšų.

20. Darbuotojų, kurie pagal patvirtintą funkcijų sąsają atlieka ne tik Programų valdymo ir kontrolės funkcijas (funkcijų sąsaja yra mažiau nei 100 proc.), patirtų išlaidų (kurios išvardijamos Metodikos 19 punkte) suma dauginama iš darbuotojų, kurie patiria išlaidas ir kurių atliekamos funkcijos pagal patvirtintą funkcijų sąsają yra susijusios su Programų valdymo ir kontrolės funkcijomis, funkcijų sąsajos vidurkio; gaunama išlaidų sumos dalis yra apmokama iš SVVP programos ir (arba) VSF programos techninės paramos lėšų.

21. Darbuotojų, kurie pagal patvirtintą funkcijų sąsają atlieka Programų valdymo ir kontrolės funkcijas, išlaidų už komunalines paslaugas dalis apskaičiuojama vadovaujantis ministerijos Administravimo departamento Personalo valdymo skyriaus raštu arba elektroniniu paštu pateikta informacija apie praėjusį mėnesį buvusį ministerijos administracijos užimtų pareigybių skaičių. Atsižvelgdama į pateiktą informaciją ir užimtų darbuotojų, kurių funkcijos susijusios su Programų valdymo ir kontrolės funkcijomis, pareigybių skaičių, ESITPD kiekvieną mėnesį nustato išlaidų dydį procentais. Ši informacija pateikiama raštu arba elektroniniu paštu Turto valdymo ir ūkio departamentui prie Lietuvos Respublikos vidaus reikalų ministerijos (toliau – TVŪD). Vadovaudamasis šia informacija, TVŪD pateikia sąskaitą už praėjusį mėnesį patirtas komunalinių paslaugų išlaidas, taikant išlaidų dalies dydį, priskirtiną apmokėtinoms iš SVVP programos ir (arba) VSF programos techninės paramos lėšų nuo visų patirtų ministerijos administracijos padalinių komunalinių paslaugų išlaidų. Šio išlaidos yra apmokamos iš SVVP programos ir (arba) VSF programos techninės paramos lėšų.

SEPTINTASIS SKIRSNIS

KOMPIUTERIZUOTŲ SISTEMŲ ĮSIGIJIMO, ĮDIEGIMO IR PRIEŽIŪROS IŠLAIDŲ APMOKĖJIMAS

22. Kompiuterizuotų sistemų įsigijimo, įdiegimo ir priežiūros išlaidos (arba jų dalis), skirtos 2021 m. birželio 24 d. Europos Parlamento ir Tarybos reglamento (ES) 2021/1060, kuriuo nustatomos bendros Europos regioninės plėtros fondo, „Europos socialinio fondo +“, Sanglaudos fondo, Teisingos pertvarkos fondo ir Europos jūrų reikalų, žvejybos ir akvakultūros fondo nuostatos ir šių fondų bei Prieglobsčio, migracijos ir integracijos fondo, Vidaus saugumo fondo ir Sienų valdymo ir vizų politikos finansinės paramos priemonės taisyklės, 2021 m. liepos 7 d. Europos Parlamento ir Tarybos reglamento (ES) 2021/1148, kuriuo sukuriama sienų valdymo ir vizų politikos finansinės paramos priemonė, įtraukta į Integruoto sienų valdymo fondą, 2021 m. liepos 7 d. Europos Parlamento ir Tarybos reglamento (ES) 2021/1149, kuriuo nustatomas Vidaus saugumo fondas, įgyvendinimui, stebėsenai ir vertinimui, bei Programų valdymo ir kontrolės funkcijų atlikimui užtikrinti yra apmokamos iš SVVP programos ir (arba) VSF programos techninės paramos lėšų.

______________________